ലഹരി വേട്ട നടന് ഷാരൂഖ് ഖാന്റെ മകന് ആര്യന് ഖാന് കസ്റ്റഡിയില് ആഡംബര കപ്പലിലെ ലഹരി വേട്ടയില് അറസ്റ്റിലായ പ്രതികളെ കസ്റ്റഡിയില്വിട്ടു. ബോളിവുഡ് നടന് ഷാരൂഖ് ഖാന്റെ മകന് ആര്യന് ഖാന് അടക്കമുള്ളവരെയാണ് കസ്റ്റഡിയില് വിട്ടത്. ആദ്യ മൂന്ന് പ്രതികളായ ആര്യന് ഖാന്, അര്ബാസ് മര്ച്ചന്റ്, മുന്മുന് ധമേച്ച എന്നിവരെ ഇന്ന് കോടതിയില് ഹാജരാക്കിയിരുന്നു. ഇവരുടെ അറസ്റ്റ് നേരത്തെ നാര്ക്കോട്ടിക് കണ്ട്രോള് ബ്യൂറോ രേഖപ്പെടുത്തിയിരുന്നു.ആര്യന് ഖാനെയാണ് കേസില് ഒന്നാം പ്രതിയായി ചേര്ത്തിരിക്കുന്നത്. കപ്പലില് നിന്ന് 1.33 ലക്ഷം രൂപയുടെ മയക്കുമരുന്ന് പിടികൂടിയെന്നാണ് എന്സിബി കോടതിയില് വ്യക്തമാക്കിയത്. ലഹരി ഉപയോഗിച്ചതിനൊപ്പം വാങ്ങിയതിനും വിറ്റതിനും ഇവര്ക്കെതിരെ കേസെടുത്തിട്ടുണ്ട്. മൂന്ന് പ്രതികളെയും ഒരു ദിവസത്തെ എന്സിബി കസ്റ്റഡിയില് വിട്ടത്. ബാക്കിയുള്ള അഞ്ച് പ്രതികളായ നൂപുര് സതിജ, ഇഷ്മീത് സിംഗ് ഛദ്ദ, മോഹക് ജയ്സ്വാള്, ഗോമിത് ചോപ്ര, വിക്രാന്ത് ചോക്കര് എന്നിവരെ വൈദ്യപരിശോധനയ്ക്ക് ശേഷം നാളെ എസിഎംഎം കോടതിയില് ഹാജരാക്കും. ഫാഷന് ടിവി ഇന്ത്യയുടെ മാനേജിങ് ഡയറക്ടറായ കാഷിഫ് ഖാന്റെ നേതൃത്വത്തിലാണ് മുംബൈയിലെ കോര്ഡേലിയ എന്ന ആഡംബര കപ്പലില് മൂന്ന് ദിവസത്തെ സംഗീത യാത്ര പുറപ്പെട്ടത്. ബോളിവുഡ്, ഫാഷന്, ബിസിനസ് മേഖലകളിലുള്ളവരാണ് സംഘത്തിലുണ്ടായിരുന്നത്. സംഘാടകരുടെ ക്ഷണപ്രകാരമാണ് ആര്യന് ഖാന് എത്തിയതെന്നാണ് വിവരം. ഷിനോജ്